ནོར་འཛིན་རིན་ཆེན་དང་པོའི་ཁྲི་ལ་རཏྞ་པཉྩའི་འདབ་མ་འབུམ་གཡོའི་གེ་སར་རྩེར།དཀར་དམར་ཉི་ཟླའི་གདན་ལ་མཛེས་བརྗིད་གང་སྐུ་ས་ལེ་སྦྲམ་གྱི་མདོག་ལྟར་རབ་གསལ་བ།བླ་མེད་གཙུག་གཏོར་མངོན་པར་མཐོ་སོགས་མ་བྲིས་མཚན་མཆོག་བཟང་པོ་སོ་གཉིས་རྣམ་པར་བཀྲ།ཡན་ལག་དྲུག་ཅུའི་གསུང་དབྱངས་རབ་འཇེབས་བརྒྱ་ཡི་མགོན་དེས་རྣམ་པ་ཀུན་ཏུ་དགེ་ལེགས་སྩོལ།ངེས་དོན་མཐོང་བའི་འདྲེན་བྱེད་དང་བྲལ་འཁོར་བའི་སྨག་རུམ་འཐོམས་པའི་ཉམ་ཐག་འགྲོར།སྙིང་རྗེ་ཆེན་པོས་ཡལ་བར་མི་འདོར་ཚད་མེད་ཡེ་ཤེས་སྤྱན་གྱིས་ཉེར་གཟིགས་ནས།ཐབས་དང་ཐུགས་རྗེའི་འོད་སྟོང་སྤྲོས་ནས་ཐར་བའི་ཞིང་དུ་བཀྲིད་ལ་རབ་མཁས་པའི།བརྟན་གཡོ་དབང་སྒྱུར་ཀུན་བཟང་དུས་ཀྱི་འཁོར་ལོར་སྒོ་གསུམ་གུས་པས་ཕྱག་བགྱིས་སོ།།མར་ཞི་ལས་གྲུབ་གཡུ་ཡི་ཕྲ་བཀོད་རྩེ་ཕྲན་རྣམ་ལྔའི་ཐོད་མཛེས་ཤིང་།གང་སྐུ་གཡས་སུ་འགྱིང་བའི་ཟོལ་གྱིས་ཤེས་རབ་རལ་ཀྱུ་མཁའ་ལ་ཕྱར།གཡོན་པས་ཀེ་ས་ར་དབུས་བླ་མེད་ཤེར་ཕྱིན་པོ་ཏིས་རབ་མཚོན་ཞིང་།པཉྩ་ལི་ཀའི་རྒྱན་གྱིས་རབ་ཀླུབས་སྨྲ་བའི་ལྷ་ཁྱོད་རྒྱལ་གྱུར་ཅིག།རབ་འཇེབས་ཏམ་བུ་ར་ཡི་དབྱངས་ཀྱིས་ཐོས་འཛིན་སྙན་པའི་དཔལ་སྟེར་ཞིང་།བཅུ་དྲུག་ལང་ཚོའི་ཉམས་ཀྱིས་འགྲོ་བའི་ཡིད་འཕྲོག་སྒྲ་དབྱངས་ལྷ་མོ་ཞེས།མཚན་ཙམ་ཐོས་པས་སྔོན་མེད་དད་པའི་སྤུ་ལོང་རབ་ཏུ་རྒྱས་པར་བྱེད།བཅུ་ཕྲག་རིག་གནས་སྨྲ་བའི་ཚངས་དབྱངས་སྟེར་མཛད་དེ་ཉིད་མགྲིན་པར་རོལ།ཕན་བདེའི་འབྱུང་གནས་རྒྱལ་བསྟན་ཟབ་ལམ་ལྷ་ཡི་རྫིང་རིང་པོར།ཐོས་བརྩོན་ནམ་མཁའི་གོས་ལས་ལེགས་བཤད་སྤྲིན་ཟེགས་མངོན་འབབ་པས།ལུས་ཅན་འཛིན་མའི་ཁྱོད་ལས་བྱང་ཆུབ་ཆུ་སྐྱེས་བཞད་མཛད་པ།རྟག་གཟིགས་ཞང་བོད་མཁས་མཆོག་ཀླུ་དབང་ཚོགས་ཀུན་རྒྱལ་གྱུར་ཅིག།ངེས་ངེས་ཆེ་བའི་རིགས་རུས་ཡོངས་འདུས་ལྗོན་པ་ཆེར།ངེས་ངེས་སྦྱང་རྟོགས་ཡོན་ཏན་ལོ་འབྲས་གཡུར་ཟ་ཞིང་།མཁས་མཁས་སྙན་པའི་དྲི་བསུང་ཕྱོགས་བརྒྱར་རབ་འཐུལ་བའི།མཁས་མཁས་བྲུ་ཞུ་སྤ་རྨེའུ་གཤེན་ལྔ་སྲིད་འདིའི་རྒྱན།སྐུ་གསུམ་བདེ་ཆེན་ཡེ་ཤེས་མཁའ་ལ་དུས་གསུམ་བདེ་གཤེགས་མཁྱེན་པའི་འོད་སྟོང་གཅིག་བསྡུས་ནས།གསང་གསུམ་མི་བཟད་དཀྱིལ་འཁོར་རབ་རྒྱས་ཚད་གསུམ་ལུང་རྟོགས་བོན་གྱི་ཚ་ཟེར་འབུམ་འགྱེད་པས།སྒྲིབ་གསུམ་ལས་བསྐྱེད་དུཿཁས་མནར་བའི་ཁམས་གསུམ་མུན་པའི་ར་བར་འཐོམས་ཀུན་རབ་གསལ་ཞིང་།མཆོག་གསུམ་རྒྱལ་བའི་ཞིང་དུ་འགོད་མཛད་སྲིད་གསུམ་རྒྱན་གྱུར་མཉམ་མེད་མཚན་ཅན་ལན་བརྒྱར་བསྟོད།མཁས་ཀུན་གཙུག་རྒྱན་རྒྱལ་བ་གཉིས་པའི་རིང་ལུགས་ཉམས་མེད་རྣམ་རྒྱལ་ཁང་བཟང་རྩེར།མཁས་པའི་བྱ་བ་གསུམ་གྱི་བ་དན་དཀར་པོ་སྲིད་རྩེར་རབ་ཏུ་བསྒྲེངས་བྱེད་པའི།མཁས་མཆོག་གཟུགས་མིག་གྲངས་ལྡན་སྤྱི་དང་ཁྱད་པར་བདག་བློའི་ཀུན་མུད་བཞད་མཛད་པ།མཁས་དབང་པུཎྜེ་མ་ཏིའི་མཚན་སོགས་དྲིན་ཅན་ཡོངས་འཛིན་ཚོགས་དེར་དད་ཕྱག་རྩེགས།ལྷབ་ལྷབ་མེ་རླུང་འཚུབ་མའི་དཀྱིལ་ནས་འུར་འུར་འཇིགས་པའི་སྒྲ་སྒྲོགས་པས།ཅུམ་ཅུམ་བདུད་སྡེ་དཔུང་བཅས་འདར་ནས་ཆིལ་ཆིལ་སྙིང་ཁྲག་འབྱིན་བྱེད་པའི།ལྷང་ལྷང་བསྟན་སྲུང་རྒྱ་མཚོའི་ཚོགས་ལ་དུང་དུང་གདུང་བས་གུས་བསྟོད་པས།མཛེས་མཛེས་འཛུམ་ཞལ་གཤེན་ལ་སྟོན་ནས་ཡང་ཡང་སྡོང་དང་གྲོགས་མཛོད་ཅིག།དེ་ལྟར་བསྟོད་ཚིག་ཁྱུང་གི་ཕུ་བོ་ཡིས།ཉེ་བར་དྲངས་ཏེ་གཙུག་ལག་སྐར་རྩིས་ཀྱི།ལག་ལེན་སྣང་སྲིད་གསལ་བའི་སྒྲོན་མེ་ཞེས།ངོ་མཚར་འོད་ཟེར་འབུམ་ལྡན་འདི་ན་སྤྲོ།དེ་ཡང་རིག་གནས་ཆུང་བ་ལྔའི།ནང་ཚན་སྐར་རྩིས་རིག་པ་ཡི།འོས་པའི་གླེང་གཞིའི་རིམ་པ་ནི།ཐོག་མར་བོན་དབྱིངས་འདུས་མ་བྱས།སྤྲོས་བྲལ་ནམ་མཁའ་ལྟ་བུ་ལས།རྫོགས་པའི་སྐུར་བཞེངས་ཀུན་སྣང་ཁྱབ།བདེར་གཤེགས་དེ་ཡི་ཐུགས་རྗེ་ལས།འབྱུང་ལྔ་སྣོད་བཅུད་རིམ་ཆགས་པའི།ད་ལྟའི་སྐལ་པ་བཟང་པོ་འདིར།ཐར་ལམ་བདེ་འབྱེད་རྫོགས་སངས་རྒྱས།སྟོང་དང་རྩ་གཉིས་བྱོན་པ་ལས།ཁྱད་པར་སྙིགས་མ་ལྔ་བདོ་བའི།ལུས་ཅན་བརྩེ་བས་མི་འདོར་ཕྱིར།སྟོན་མཆོག་བརྒྱ་བའི་མགོན་པོ་དེས།དང་པོར་བྱང་ཆུབ་ཐུགས་བསྐྱེད་དེ།གྲངས་མེད་གསུམ་དུ་ཚོགས་གཉིས་བསགས།མཐར་ཐུག་མངོན་པར་སངས་རྒྱས་ནས།བོན་གྱི་སྐུ་ལས་མ་གཡོས་ཀྱང་།ལོངས་སྤྱོད་རྫོགས་པའི་སྐུར་བཞེངས་ཏེ།རིགས་ལྔ་བདེར་གཤེགས་ཞི་དང་ཁྲོ།བརྗོད་འདས་རྒྱལ་བའི་དཀྱིལ་འཁོར་སྤྲོས།སླར་ཡང་འགྲོ་བ་རང་མཐུན་དུ།སྤྲུལ་ནས་སེམས་ཅན་དོན་མཛད་ཕྱིར།ཚད་མེད་སྙིང་རྗེ་ཆེན་པོ་ཡིས།རྫོགས་སྐུ་གཤེན་ལྷའི་ལུང་ནོད་ཅིང་།སྲིད་པ་སངས་པོ་འབུམ་ཁྲི་དང་།ཐབས་དང་ཤེས་རབ་ཟུང་དུ་སྦྲེལ།གཙང་རིགས་ལྔ་ནས་རིམ་གཤེགས་ཏེ།རྣམ་པར་རྒྱལ་བའི་ཁང་བཟང་དུ།རྩ་གསུམ་ལྷ་ལ་བོན་འཁོར་བསྐོར།ལྷོ་ནུབ་རྩུབ་འགྱུར་དྲེགས་ཚལ་དུ།སྡེ་བརྒྱད་དྲེགས་ཚོགས་དམ་ལ་བཏགས།སངས་རྒྱས་བསྟན་པ་སྐྱོང་བར་བསྐོས།རི་བདུན་རྩེ་མོར་འཕགས་སྐྱེས་པོའི།ཕོ་བྲང་ཛཱ་རན་དྷ་རིའི་རྩེར།གཟིགས་ཚད་ལྔ་དང་དགོངས་ཚད་ལྔའི།རྟག་གཟིགས་འོལ་མོ་གླིང་ཆེན་དུ།ལོ་རྒྱལ་ཤིང་བྱི་དཔྱིད་རའི་ཉར།བྱམས་མའི་རྣམ་སྤྲུལ་རྒྱལ་བཞད་མའི།སྲས་སུ་མངོན་པར་སྐུ་བལྟམས་ནས།རྒྱལ་བའི་མཛད་ཆེན་བཅུ་གཉིས་དང་།མཛད་ཕྲན་དྲུག་ཅུའམ་བརྒྱ་རྩ་བརྒྱད།བོན་སྒོ་བརྒྱད་ཁྲི་བཞི་སྟོང་དང་།སྤྲུལ་སྐུ་བྱེ་བ་ཕྲག་བརྒྱ་ཡི།སེམས་ཅན་འགྲོ་དོན་རྒྱ་ཆེར་མཛད།ཁྱད་པར་གཤེན་ལོ་བཅུ་གཉིས་ཏེ།ས་ཡི་ལྷ་མོ་བརྟན་མ་ཡིས།གསེར་བུམ་བདུད་རྩིས་བལྟམས་པ་ཞིག།བཀྲ་ཤིས་རྫས་སུ་མངའ་དབུལ་ནས།རྟག་གཟིགས་འོལ་མོ་གླིང་ཆེན་གྱི།ལྷོ་ཕྱོགས་མོན་ཡུལ་སུམ་སྟོད་དུ།དབང་ཆེན་ས་བདག་རྒྱལ་པོ་ཡིས།ཕོ་བྲང་ཆེན་པོར་སྤྱན་དྲངས་ཚེ།གཙང་ཀུན་ཁྱབ་པ་དབང་ཆེན་གྱིས།གསེར་གྱི་འཁོར་ལོ་རྩིབས་སྟོང་ལ།ཉི་ཟླ་ནོར་བུས་བརྒྱན་པ་ཕུལ།བསྟན་པ་སྤེལ་བར་གསོལ་བ་བཏབ།དེ་ཚེ་སྟོན་མཆོག་གཤེན་རབ་ཀྱིས།དུས་དང་རྟེན་འབྲེལ་འཛོམས་པ་དང་།བསྟན་པ་རབ་ཏུ་བསྟན་བྱའི་ཕྱིར།དབང་ལྡན་དུས་ཀྱི་འཁོར་ལོ་ཡི།གཞལ་ཡས་བཞེངས་པར་བཀའ་ཡང་བསྩལ།སྡོང་ཟླ་ལྷ་ཀླུ་མིས་བྱས་ཏེ།བཟོ་རྒྱལ་གར་མ་ལི་ཤོ་དང་།འཛམ་གླིང་མཛེས་བྱེད་རྒྱན་དྲུག་གིས།ལེགས་པར་གཟབས་ཏེ་བཞེངས་པ་ཡིས།ལྕགས་རིར་གྲུ་བཞིའི་ལོགས་རེ་ལ།གྱད་འདོམས་བརྒྱ་དང་བཞི་བཅུ་རེ།བསྐོར་བའི་དཀྱིལ་དུ་ཕོ་བྲང་ནི།གསས་མཁར་བ་རབ་ཡོངས་འདུས་ཞེས།ལྷ་དང་ལྷ་མིན་ཀླུ་དང་སྲིན།སྲིད་བསྐོས་ཕྱ་ལ་དཔེ་བླང་བའི།སྣ་ཚོགས་བཟོ་རིགས་ཀུན་འདུས་ལ།དབུ་མ་རྒྱལ་བའི་དཀྱིལ་འཁོར་ཏེ།དུས་ཀྱི་འཁོར་ལོའི་ཞིང་ཁམས་དང་།བར་འཁྱམས་འདོད་ཡོན་ར་བ་ལ།མཆོད་པའི་བྱེ་བྲག་སྣ་ཚོགས་ལྡན།ཕྱི་འཁྱམས་སྤར་ཁམས་སྨེ་གླིང་དང་།ལོ་སྒོར་བཅུ་གཉིས་ལ་སོགས་ཏེ།དབང་ཆེན་ས་བདག་སྡེ་ཚོགས་དང་།དཔལ་མགོན་བདུད་ཅུ་རྒྱལ་ཆེན་བཞིའི།ཕོ་བྲང་ཞིང་གི་བཀོད་པ་སོགས།ངོ་མཚར་ཡིད་འོང་རྒྱ་ཆེའི་གནས།རྩ་གསུམ་ལྷ་ལས་དཔག་པ་དེར།ཆུ་ཕག་ནག་ཟླའི་ཉ་ཚེས་ལ།སྟོན་མཆོག་བརྒྱ་བའི་མགོན་པོ་དེས།ཞུ་འཁོར་ཚངས་པ་གཙུག་ཕུད་དང་།གཙུག་ལག་ཞུ་བའི་གཤེན་བརྒྱད་དང་།ཉན་འཁོར་གཡུང་དྲུང་སེམས་དཔའ་སྟེ།ཡེ་གཤེན་སུམ་བརྒྱ་དྲུག་ཅུ་དང་།སེམས་དཔའ་ལྔ་སྟོང་ལྔ་བརྒྱ་དང་།གཤེན་ཕྲན་ཁྲི་དང་དྲུག་སྟོང་དང་།ལྷ་ཡི་དབང་པོ་བརྒྱ་བྱིན་དང་།ཀླུ་རྒྱལ་